ΓΡΑΠΤΗ ΕΡΩΤΗΣΗ P-3200/98

υποβολή: Nikitas Kaklamanis (UPE) προς την Επιτροπή

(16 Οκτωβρίου 1998)

Θέμα: Διαρροή ραδιενέργειας στη Βουλγαρία

Σε ανακοίνωσή του το Βουλγαρικό Ινστιτούτο Ελέγχου της Αγροτικής Παραγωγής αναφέρει ότι τα επίπεδα Καισίου-137 (Cs137) στα μανιτάρια φθάνει έως και 900Bq ενώ η συνήθης ραδιενέργεια στα μανιτάρια είναι 475Bq. Κατά δήλωση του Πέταρ Κωνσταντίνωφ, διευθυντή τοπικού παραρτήματος του Ινστιτούτου, τέτοια επίπεδα ραδιενεργού μόλυνσης στα μανιτάρια έχουν να παρατηρηθούν από την πυρηνική καταστροφή του Τσέρνομπιλ το 1986. Διευκρίνισε μάλιστα ότι τα μανιτάρια καταστράφηκαν αλλά επεσήμανε ότι η πηγή της μόλυνσης δεν έχει ακόμη εντοπισθεί. Υπενθυμίζεται ότι τον Σεπτέμβριο του 1998 εντοπίστηκαν στη Γερμανία, Σουηδία, Δανία και Γαλλία μολυσμένα μανιτάρια προερχόμενα από τη Βουλγαρία με Cs-137.

Παρότι οι ειδικοί του Ινστιτούτου συνέστησαν την προσωρινή διακοπή της κοπής μανιταριών στη Βουλγαρία το πρόβλημα παραμένει και ανησυχίες για τυχόν πυρηνικό ατύχημα αιωρούνται. Με την υπ' αριθ. Η-0438/98 ερώτησή μου είχα επισημάνει ότι κατά τη διάρκεια των εργασιών της Ελληνοβουλγαρικής επιτροπής παρακολούθησης προγραμμάτων INTEREG και PHARE-CBC (9.12.97) βούλγαροι επίσημοι ανακοίνωσαν στην ελληνική πλευρά ότι τα νερά των ποταμών Στρυμόνα και Νέστου έχουν μολυνθεί από ραδιενέργεια λόγω διαρροής από τους απηρχαιωμένους πυρηνικούς αντιδραστήρες του ΚΟΖΛΟΝΤΟΥΙ. Στην απάντηση που έλαβα επισημαίνεται ότι η μόλυνση δεν προκλήθηκε από τον πυρηνικό σταθμό αλλά από παλαιότερες δραστηριότητες εξόρυξης ουρανίου κοντά στους ποταμούς αυτούς.

Μετά και τα νέα δεδομένα πώς σκέπτεται η Επιτροπή να αντιδράσει προκειμένου να διασφαλίσει την υγεία των πολιτών της ΕΕ;

Να αναγκάσει τη Βουλγαρία να συμμορφωθεί με τις δεσμεύσεις που ανέλαβε το 1993 έναντι της (τότε) ΕΟΚ όσον αφορά τη λειτουργία του απηρχαιωμένου πυρηνικού σταθμού του ΚΟΖΛΟΝΤΟΥΙ;

Απάντηση του κ. van den Broek εξ ονόματος της Επιτροπής

(5 Νοεμβρίου 1998)

Οι εισαγωγές στην Κοινότητα τροφίμων που έχουν μολυνθεί από ραδιενέργεια υπόκεινται σε ελέγχους από τα κράτη μέλη, όπως καθορίζεται στον κανονισμό (ΕΟΚ) 737/90 του Συμβουλίου της 22 Σεπτεμβρίου 1990 για τους όρους που διέπουν τις εισαγωγές γεωργικών προϊόντων καταγωγής τρίτων χωρών, μετά το ατύχημα του πυρηνικού σταθμού του Τσερνομπίλ(1). Διαπιστώθηκε ότι τα μανιτάρια υπερβαίνουν το ανώτατο επιτρεπόμενο όριο συγκέντρωσης καισίου-137 (600 μπεκερέλ ανά χιλιόγραμμο). Φέτος το φθινόπωρο μεγάλος αριθμός περιπτώσεων αφορούσαν εισαγωγές από τη Λευκορωσία, την Ουκρανία, την Πολωνία, τη Λιθουανία και την Ρουμανία. Η Επιτροπή συμφώνησε πρόσφατα η επιτροπή ad hoc που συστάθηκε στο πλαίσιο του κανονισμού (ΕΟΚ) 737/90 να εξετάσει την τρέχουσα κατάσταση και λήφθηκαν μέτρα για την ενίσχυση των ελέγχων.

Δεν αναφέρθηκαν περιπτώσεις για τις περιορισμένες εισαγωγές από τη Βουλγαρία (περίπου 2000 τόνοι το 1997), αν και η Επιτροπή γνωρίζει άρθρα του βουλγαρικού τύπου για περιπτώσεις μόλυνσης της φετινής συγκομιδής. Δεν αποδείχθηκε ότι υπάρχει αιτιώδης συνάφεια μεταξύ αυτών των περιπτώσεων και της λειτουργίας του πυρηνικού σταθμού του Kozloduy. Η Επιτροπή θα συνεχίσει να παρακολουθεί τις εξελίξεις για την ανάληψη πιθανής δράσης, ιδίως στο πλαίσιο του κανονισμού (ΕΟΚ) 737/90.

Όσον αφορά τη θέση της επιτροπής για το έγκαιρο κλείσιμο των μονάδων 1 έως 4 του πυρηνικού σταθμού του Kozloduy, καλείται το Αξιότιμο Μέλος να αναφερθεί στην απάντηση που έδωσε η Επιτροπή στην γραπτή ερώτησή του Ε-2174/98(2). Η σημασία που έχει το κλείσιμο αυτών των μονάδων σε ρεαλιστικές ημερομηνίες σύμφωνα με τη συμφωνία "Nuclear Safety Account" με τη Βουλγαρία, τονίστηκε εκ νέου με την ευκαιρία της συνάντησης του Προέδρου της Επιτροπής με τον Πρωθυπουργό της Βουλγαρίας στις 8 Οκτωβρίου 1998.

(1) ΕΕ L 82 της 29.3.1990.

(2) βλέπε σελίδα 38.